เมื่อวันจันทร์ที่ 22 พฤษภาคม 2566 เวลาประมาณ 20.20 น. รถเมล์สาย 115 ทะเบียน 16-3883 กทม. พนักงานขับรถเป็นผู้ชาย และพนักงานเก็บค่าโดยสารเป็นผู้หญิงสูงวัย 
     ตามพิกัดที่แนบให้ (ป้ายรถเมล์หน้าร้าน แสงชัยพาณิช ใกล้บริเวณ ซ.รามคำแหง49/2) เกิดเหตุที่ป้ายรถเมล์แห่งนี้ ลักษณะการณ์ รถเมล์คันนี้ได้ส่งผู้โดยสารลงจากรถที่ป้ายนี้ ผู้โดยสารได้ลงที่ประตูหลัง ซึ่งอยู่กึ่งกลางของรถใกล้กับล้อหลัง ..แต่ "พขร.ได้เคลื่อนรถออกจากป้าย" โดยที่ผู้โดยสารผู้หญิงคนสุดท้ายนี้ ยังไม่ถึงพื้นโดยสวัสดิภาพ และตัวของเธอก็ยังอยู่ชิดติดกับตัวถังรถในขณะที่รถได้เคลื่อนที่ออก เป็นเหตุให้ผู้โดยสารคนนี้เสียหลักล้มลงในทิศทางที่ศรีษะหันไปทางฟุตบาท ตัวนอนราบกับพื้นโดยคว่ำหน้า และขาข้างนึงของเธอยังติดเกี่ยวอยู่ที่ประตูนั้น รถเคลื่อนที่ออกไปทั้งที่ขาเธอยังติดอยู่ ทุกอย่างเกิดขึ้นเร็วมากจนเธอเองคงยังไม่ทันได้ตั้งตัวหรือขัดขืนให้ขาหลุดจากพันธนาการ ลำตัวเธอปล่อยไหลไปตามการเคลื่อนที่ของรถ และค่อยๆเข้าไปใกล้ล้อหลังขนาดใหญ่ ..โชคดีที่ขาเธอหลุดพ้นจากประตูพร้อมกับเสียงกรีดร้องของฝูงคนบริเวณนั้น และโชคดีที่ร่างเฉียดพ้นจากล้อที่เกือบบดขยี้ พขร.คงเพิ่งจะรู้ตัวเพราะเสียงร้องของคนโดยรอบ จึงเพิ่งจะหยุดรถ และพกส. ลงมาถามไถ่พร้อมขอโทษผู้โดยสารหญิงคนนั้น แต่ไม่มีแม้การขอโทษอย่างจริงใจจาก พขร. ซึ่งหลังจาก พกส.คุยกับผู้บาดเจ็บได้ไม่นาน..ไม่นานจริงๆ ก็กลับขึ้นรถแล้วจากไป
     ผมอยากให้มีการรับผิดชอบเกิดขึ้นหลังจากนี้ ไม่ว่าจะวิธีใดก็แล้วแต่จะสมควร ให้ลองจินตนาการว่าหากผู้โดยสารหญิงคนนี้ ตัวถลำเข้าไปที่ล้อหลังล่ะ? เธออาจจะตายได้เลยนะ เพียงเพราะความมักง่ายไม่รับผิดชอบ ความรีบร้อนของ พขร. หรือความอ่อนเพลียจากการขับรถของ พขร.คนนี้ หรืออะไรก็แล้วแต่ที่ทำให้ พขร.ไม่มองกระจกหลัง ตรวจสอบว่าผู้โดยสาร ลงไปจากรถหมดรึยัง แล้วปิดประตูให้สนิทก่อนที่จะเคลื่อนรถออกไป 
     จะเพียงพอได้หรือยัง? กับความมักง่ายของพนักงาน และความไม่เด็ดขาดกับบทลงโทษจากบริษัทฯ หรือมาตรฐานความปลอดภัยที่ไม่ได้สูงขึ้นเลยกับการบริการด้านนี้ 
     จะเพียงพอได้หรือยัง? ที่มีเรื่องแบบนี้เกิดขึ้นซ้ำแล้วซ้ำอีก กับการใช้บริการรถเมล์
     ลองจินตนาการดูว่าผู้โดยสารหญิงในเหตุการณ์นี้ เธออาจจะเป็น แม่,ภรรยา,ลูกสาว ของสมาชิกของครอบครัวใครซักคนนึง ที่อาจจะไม่ได้กลับบ้านแล้ว อย่าปล่อยปละละเลยปัญหาเหล่านี้ไปอีกเลย เพราะเรื่องแบบนี้..มันอาจจะเกิดขึ้นกับ "แม่,ภรรยา,ลูกสาว ที่เป็นสมาชิกครอบครัวของ พวกท่านๆเอง" ที่มีส่วนเกี่ยวข้อง กับการให้บริการขนส่งสาธารณะนี้ ก็เป็นได้.